text: আউরেলিয়ুস আউগুস্তিনুস বা সেইন্ট অগাস্টিন (, ; জন্ম: ১৩ই নভেম্বর, ৩৫৪ - মৃত্যু: ২৮শে আগস্ট, ৪৩০) প্রাচীন যুগের খ্রিস্টান ধর্মতত্ত্ববিদ, গীর্জা পদ্ধতির লাতিন জনকদের একজন এবং সম্ভবত স্বয়ং যীশুর কথিত শিষ্য সাধু পল'র পরেই খ্রিস্ট ধর্মের সবচেয়ে গুরুত্বপূর্ণ চিন্তাবিদ ও দার্শনিক। ইংরেজভাষীদের কাছে তিনি সেইন্ট অগাস্টিন নামে পরিচিত, বাংলায় তাকে সাধু অগাস্টিনও বলা হয়। তিনি রোমান অধ্যুষিত উত্তর আফ্রিকাতে বড় হয়েছেন এবং তথাকার হিপ্পো রেগিয়ুস (বর্তমানে আলজেরিয়ার আন্নাবা শহর) নামক নগরীর বিশপ ছিলেন। তার রচিত বইয়ের সংখ্যা অনেক যার মধ্যে সবচেয়ে বিখ্যাত Confessions এবং City of God যে বই দুটো বাইবেলের ভাষ্য হিসেবে সবচেয়ে প্রসিদ্ধ এবং মধ্যযুগীয় ও এমনকি আধুনিক খ্রিস্টীয় চিন্তাধারারও ভিত্তি রচনা করেছিল।
  
  জীবনী 
  সেইন্ট অগাস্টিন ৩৫৪ খ্রিষ্টাব্দ উত্তর আফ্রিকার ট্যাগাস্টা নামক শহরে জন্মগ্রহণ করেন। তার পিতা ছিলেন প্যাগান এবং মাতা ছিলেন খ্রিস্টান। তার মাতা তাকে খ্রিস্টধর্মতত্ত্ব সম্বন্ধে জ্ঞানদান করেন এবং ৩৪ বছর বয়সে তিনি খ্রিস্টধর্ম গ্রহণ করেন।
  
  আউগুস্তিনুস পড়াশোনা করেছিলেন ভূমধ্যসাগর তীরের বিখ্যাত শহর কার্থেজে যা বর্তমানে তিউনিসিয়ার রাজধানী তিউনিসের একটি উপশহর। ৩৮৩ সালে তিনি ইতালির মিলানে অলঙ্কারশাস্ত্রের শিক্ষক নিযুক্ত হন। খ্রিস্টান ধর্মের অন্যতম প্রধান দার্শনিক হলেও ছাত্র জীবনে আসলে তিনি ব্যাবিলনিয়ার পারসিক ধর্মগুরু মানি প্রবর্তিত ধর্মের (আইন-ই-মানি, Manichaeism) অনুসারী ছিলেন। খ্রিস্ট ধর্মে ধর্মান্তরিত হয়েছিলেন মিলানের ধর্মযাজক আউরেলিয়ুস আম্ব্রোসিয়ুসের প্রচারকার্য ও প্রভাবে।
  
  আউগুস্তিনুস'র ব্যাপটিজম সম্পন্ন হয় ৩৮৭ সালের পুনরুত্থান দিবসে (ইস্টার)। এরপর তিনি উত্তর আফ্রিকায় তার জন্মস্থান তাগাস্তে-তে (Tagaste, প্রাচীন নুমিদিয়া সম্রাজ্যের নগরী, যার ধ্বংসস্তূপের উপর বর্তমান আলজেরিয়ার সুক আহরাস শহর গড়ে উঠেছে) ফিরে গিয়ে নিজের এবং কয়েকজন বন্ধুর জন্য একটি মঠ গড়ে তোলেন। ৩৯১ সালে তাকে হিপ্পো'র ধর্মযাজক পদে নিয়োগ করা হয়। যাজক হিসেবে খুব বিখ্যাত হয়েছিলেন, তার অন্তত ৩৫০ টি হিতোপদেশমূলক বক্তৃতা সংরক্ষিত আছে। এছাড়া আগে তিনি যে মানি'র ধর্মের অনুসারী ছিলেন পরবর্তীকালে সেই মতাদর্শকেই ধর্মদ্রোহী আখ্যা দিয়ে তার বিরুদ্ধে অনেক লড়েছেন।
  
  ৩৯৬ সালে তাকে হিপ্পো'র সহকারী বিশপ পড়ে নিযুক্ত করা হয়, যে ক্ষমতাবলে তদানীন্তন বিশপের মৃত্যুর পর তারই বিশপ হওয়ার কথা। ৪৩০ সালে মৃত্যুর আগ পর্যন্ত এই নগরীর বিশপ ছিলেন। নিজের তৈরি মঠ ত্যাগ করলেও আজীবন সন্ন্যাসব্রত পালন করেছেন। তিনি এমন একটি রেগুলা তথা আইনশাস্ত্র রেখে গেছেন যা আধুনিক পাদ্রিবৃত্তির মূলভিত্তি। এ কারণে তাকে সকল পাদ্রি'র পেট্রন সেইন্ট বলা হয়। মঠে সন্ন্যাস জীবন যাপনের নিয়ম তিনিই প্রথম বিধিবদ্ধ করেছিলেন।
  
  তথ্যসূত্র 
  
  বিষয়শ্রেণী:৩৫৪-এ জন্ম
  বিষয়শ্রেণী:৪৩০-এ মৃত্যু
  বিষয়শ্রেণী:খ্রিস্টান ধর্মতত্ত্ববিদ
  বিষয়শ্রেণী:খ্রিস্টান দার্শনিক
  বিষয়শ্রেণী:নব্য-প্লেটোবাদী
  বিষয়শ্রেণী:লাতিন ভাষার লেখক
  বিষয়শ্রেণী:প্রাচীন রোমান লেখক
  বিষয়শ্রেণী:প্রাচীন রোমান দার্শনিক
  বিষয়শ্রেণী:প্রাচীন রোমান ধর্মতত্ত্ববিদ
title: আউরেলিয়ুস আউগুস্তিনুস